**B. Osobitná časť**

K čl. I

K bodu 1

Legislatívno-technická úprava v nadväznosti na § 32g zákona č. 553/2003 Z. z. v znení účinnom od 1. 9. 2019.

K bodu 2

Návrh nariadenia v prílohe č. 12 časť B upravuje koeficienty na výpočet hodnoty koeficientu kvalifikačnej štruktúry pedagogických zamestnancov školy podľa zaradenia pedagogického zamestnanca do platovej triedy a pracovnej triedy s príslušným kreditovým príplatkom a rokmi praxe tak, aby bol zabezpečený súlad s novelou zákona č. 553/2003 Z. z. o odmeňovaní niektorých zamestnancov pri výkone prác vo verejnom záujme a o zmene a doplnení niektorých zákonov, účinnou od 1. septembra 2019.

Pri výpočte koeficientov kvalifikačnej štruktúry sa vychádza z jednotkového koeficientu, ktorý predstavuje hodnotu platovej tarify 8, roky praxe 0 pracovnej triedy 1. Z dôvodu zvýšenia platových taríf pedagogických zamestnancov od 1. septembra 2019, sa hodnota jednotkového koeficientu zvýšila z 927,50 eur na 1 016,00 eur, čo malo za následok, že hodnoty koeficientov sú nižšie, ako v doteraz platnom nariadení. Hodnota koeficientu kvalifikačnej štruktúry závisí taktiež od rokov praxe. Podľa § 7 ods. 2 zákona č. 553/2003 Z. z. o odmeňovaní niektorých zamestnancov pri výkone prác vo verejnom záujme a o zmene a doplnení niektorých zákonov v znení neskorších predpisov s účinnosťou od 1. septembra 2019 sa platová tarifa pedagogickému zamestnancovi za každý celý rok započítanej praxe dosiahnutej k 31. decembru bežného kalendárneho roka až do osem  rokov zvýši o 0,25 % a od 9 rokov až do 40 rokov praxe o 0,5 %. Dôsledkom tejto skutočnosti je do osem rokov praxe medziročný rast koeficientov menší ako od 9 rokov až do 40 rokov.

K čl. II

Dátum účinnosti sa navrhuje od 1. septembra 2019, z dôvodu zabezpečenia súladu znenia návrhu nariadenia s novelou zákona č. 553/2003 Z. z. o odmeňovaní niektorých zamestnancov pri výkone práce vo verejnom záujme a o zmene a doplnení niektorých zákonov v znení neskorších predpisov účinnou od 1. septembra 2019.